Els comerços de Burjassot poden adherir-se a la campanya del Bo Comerç a partir del 20 de març
2025-07-24

L’Ajuntament de Burjassot, en col·laboració amb la Cambra de Comerç de València, llançarà, per tercer any, els seus Bons de Comerç la quantia del qual serà de 50€, dels quals el Consistori aportarà la mitat, 25€. Amb esta aportació, la ciutadania podrà fer un gasto de 50€ en els comerços que s’adherisquen a la campanya abonant tan sols la mitat a l’hora d’aconseguir el bo.

Els comerços interessats a adherir-se a la campanya, inclosos els llocs del mercat i del mercat ambulant dels dimecres, hauran d’inscriure’s des del 20 de març fins al 17 d’abril, els dos inclosos, mitjançant el formulari que s’ha creat en el portal web habilitat per Cambra València www.bonocomercioburjassot.com.

Esta iniciativa, posada en marxa des de la Regidoria de Comerç, dirigida per Rosa Coca, té com a objectiu promocionar el comerç local del municipi i, per a això, l’Ajuntament posarà en circulació 3.700 bons.

Per a l’Alcalde de Burjassot, Rafa García, “dinamitzar i fomentar el nostre comerç local és prioritari. Per este motiu, treballem diàriament per oferir tot tipus de ferramentes a través de la quals facilitem les compres en els comerços de la nostra ciutat al mateix temps que també ajudem a la ciutadania en el seu gasto en la llista de la compra. Esperem que esta nova edició del Bo Comerç siga igual de ben rebuda per les nostres veïnes i veïns que tenen l’oportunitat de comprar dos bons aportant tan sols 50€ però podent-se gastar el doble, 100€, gràcies a l’aportació de l’Ajuntament”.

El llistat d’establiments comercials adherits a la campanya on es podran utilitzar els bons per a compres i consum es trobarà publicat en la mateixa web de la campanya, disposant cada un d’estos establiments d’un distintiu que li identificarà com a tal.

Com s’ha assenyalat, es posaran en circulació bons d’un valor nominal de 50€, dels quals 25€ els aportarà la ciutadania i els 25€ restants són una aportació directa de l’Ajuntament de Burjassot amb el que el valor del descompte a aplicar serà del 50%.

Esta acció és possible gràcies al conveni de col·laboració que l’Ajuntament, en la figura del seu Alcalde, Rafa García, ha firmat amb la Cambra de Comerç de València. L’acció compta també amb la col·laboració de Caixa Popular.